# 東巡頌一首

後漢 劉珍

依文馆词林录。政宇记。

**太和****交薄，**法言曰：或問「太和」，曰：其在唐、虞、成周也。薄，迫也。**天地烟煴。聖主之化允鑠，**京都赋：「陰陽交和，庶物時育」。又曰：「降烟煴，調元氣」。張揖曰：「允，信也。鑠，美也」。詩曰：「於鑠王師」。**兆人之俗彌純。**书曰：「兆民允懷」。**然猶四岳嫌於被皇澤之未均。仰先典於稽古，**堯典：「曰若稽古帝堯」。**將省方以時巡。**煴、純、均、巡叶韵。**於是乃命開卜，卜正考祥，**京都赋：「卜征考祥」。**龍集甲子，**书曰：「甲子昧爽」。**歲在延光。**長楊賦：「延光于將來」。**三龜襲吉，**书曰：「乃卜三龜，一習吉」。**終然允臧。**京都赋：「終然允淑」。祥、光、臧叶韵。**乃屬六騶，**天子駕六馬。**命巾車，飾玉路，**周禮曰：「玉路錫樊纓」。**建旗旟。**周禮曰：「州里建旟」**。靈與幽藹，蒼虬瞿瞿。**京都赋：「登玉輅，乘時龍」。又曰：「乘鑾輅而駕蒼龍」。**凌造舟於玄扈，陟延年之仙廬。觀險守於武牢，路寥豁以紆餘。**騶、車、路、旟、瞿、扈、廬、餘叶韵。**集清宫於濟陽，舍皇考之靈館。**京都赋曰：「遂集乎中囿，陳師按屯」。又曰：「靈祖皇考」。**敬光武之育房，疇天命之攸赞。息秺城而安寢，恃翁叔之作扞。**漢書曰：金日磾，字翁叔，本匈奴 休屠王太子也。武帝拜爲侍中駙馬都尉。莽何羅矯制發兵。明旦，上臥未起，何羅從外入。日磾奏廁心動，立入坐內戶下。何羅褏白刃從東廊上，日磾抱何羅呼曰：何羅反！得禽縛之。繇是著忠孝節，封爲秺侯。**誚三朡之蓄寶，討師婚於東緡。過仲山之樊都，美周宣之德臣。**诗序：「尹吉甫美宣王也。任賢使能，周室中興焉」。又传曰：「仲山甫，樊侯也」。**晞曲阜而中想，觀多禮之彬彬。息闕里之舊堂，暖若覩乎其人。**善曰：「闕里，孔子所居也」。館、赞、扞、緡、臣、彬、人叶韵。**既臻岱宗，精享禋柴，望秩山川，類于上帝。遂祀祖宗，告虔展義。肆覲東后，同律頒瑞。壹度齊俗，兼相人僞。**书曰：「肆類于上帝，禋于六宗」。又曰：「東巡守，至于岱宗，柴，望秩于山川，肆覲東后」。又曰：「同律度量衡」。又曰：「班瑞于羣后」。京都赋：「同衡律而壹軌量」。柴、帝、義、瑞、僞叶韵。**海外有截，休氣和帀。**詩曰：「相土烈烈，海外有截」。尙書中候曰：「休氣四塞」。**幽荒绝域，澤罔不洽。克厭天心，神望允答。**书曰：「克享天心」。**是以乘輿發而甘雨震，居山虞而鳳皇集。**周禮曰：「山虞，若大田獵，則萊山之野」。书曰：「凤凰来仪」。帀、洽、答、集叶韵。**於是禮成事畢，改轅反斾。**京都赋：「乃反斾而迴復」。**浮龍杭於東河，徑長壽濟萬歲。視昆吾與康叔，淹棲遲於三衛。矜初陽之屯戍，犒介士而後邁。經北園於淇澳，望殷墟而鑒戒。**京都赋：「望先帝之舊墟，慨長思而懷古！」斾、歲、衛、邁、戒叶韵。**昔武丁之精夢，得傅説之板裁。削胥靡之丹圆，授説命而委辞。位百年而通神，燿高宗於前代。**裁、辞、代叶韵。**紂逸遊於驂絓，伯邑醢於爨鬵。雷谿神而錫封，王子忠而剖，暴虐宣於萬邦，會争盟而爲禽。**鬵、禽叶韵。**守天網之不失，固福忠而禍□。**疑当补「敗」字。失、敗对文，且与迴、懷、隈叶韵。**於是歷選臧否，按節徐迴。仰夏后之肆勤，指底績於覃懷。望平臯而枉駕，行遊目乎河隈。亂雲漢於孟津，御文以横厲。河靈警而承舳，馮夷儼其操軾。日晏清以舒光，靡風雲之塵瞥。濟南涘而逍遥，饗行夫以聊憩。**厲、軾、瞥、憩叶韵。**爰初出征以暨遊，息監牧夫於人心。省幽明以黜陟，迴遊豫以觀人。**心、人不叶，疑有误。「迴」当为「迺」之误。下「以」字当作「而」。京都赋：「省幽明以黜陟，乃反斾而迴復」。**邁種德乎邦域。五品既訓，九德咸至。爰自岱宗，以勳受釐。啓天以貴，掩地以富。壽考無疆，申錫昌志。**域、至、釐、富、志叶韵。